钦定古今图书集成/理学汇编/文学典/第105卷 > 刘成穆
## 钦定古今图书集成/理学汇编/文学典/第105卷 > 刘成穆

按《临江府志》：“成穆，字元倩，其先新淦人，以大姓商。崇
庆、正德中，父梦鹤翥于庭而生。成穆。七岁能诗文，长
博记群言。有熊御史召试《嘉禾赋》，奇其才藻，强之入
试，举省试第三，会试春官不第，发愤卒。先是，成穆尝
梦入五云洞，二道士迎于门，以诗赠别，有‘重龙望子
回’之句。龙辰属三辰月，至是以甲辰三月卒焉。升庵”
杨慎甚爱其《过汉武陵》诗云：“岁暮伤残过汉都，武皇
陵墓此荒芜。不将玉匣藏天马，犹使金灯照野狐。赋
客词园清露尽，仙翁丹灶白云孤。年来惟有秋风曲，
渭水长流啼夜乌。”又，《温泉宫》云：“碧洞霜泉卧火龙，翠
华宫冷玉芙蓉。游人绿酒流春殿，妃子朱颜落夜峰。
石阁独逢明月醉，瑶塘虚有晚霞封。霓裳不见梨园
曲，愁听秦筝杂野蛩。”其他佳句，并载《元倩集》本，多残
缺不存。成穆又名嘉寿，字文孙，盖其祖曾梦吞五色
石三，占之曰：“石之为言世也，五色备乎文矣，三世之
后，其以文名乎？”至是成穆生，遂别名以嘉寿，字文孙，
志先梦也。